钦定古今图书集成/明伦汇编/官常典/第528卷 > 贾文备
## 钦定古今图书集成/明伦汇编/官常典/第528卷 > 贾文备

按《元史》本传：“文备，字仲武，祁州蒲阴人。父辅，仕金为
祁州刺史。武仙惮辅胆略，密令所亲图之。辅以众归
太祖，诏隶张柔，以兵攻蠡州、庆都、安平、束鹿诸县，皆
下之。柔开帅府于满城，命辅行元帅府事于祁州，从
定山东，迁左副元帅。柔将兵在外，辅常居守，累功改
行军千户，赐金符。寻领顺天、河南等路军民万户，卒。”
文备袭父千户职。张柔命屯三汊口备宋兵。宋以云
梯三十馀架攻，文备率兵鏖战却之，宪宗赐弓矢、银
盂。岁乙卯，复令袭父左副元帅职，兼领顺天路。中统
三年，升开元府路女真、水达达等处宣抚使，佩金虎
符。三年，迁开元、东京、懿州等处宣慰使。四年，改授万
户，领张柔所部军屯亳州。宋兵时钞掠淮甸，文备战
却之。至元二年，加昭勇大将军、真定路总管，兼府尹。
六年，调卫辉路总管。七年，授西蜀成都统军，以疾不
赴。八年，授宿州万户，寻改河南等路统军，围襄樊。九
年，移蔡州，兼水陆漕运。宋兵时掠粮饷，文备败之，并
夺其船，诏罢统军。文备入觐，赐弓矢、金鞍、锦衣、白金。
十一年，复授万户、汉军都元帅，领刘整军驻亳州。宋
将夏贵知亳无备，盛引兵来袭，文备出奇邀击，大破
之，帝赐金鞍、金织、文段、白金。丞相伯颜伐宋，文备领
左翼诸军以从。抵郢州，宋筑二城夹江，布战舰数千
艘于江中，陈兵两岸，军不得进。文备泛舟由沦河径
出大江，攻武矶堡，乃从阿术先渡江，大军继之，遂取
鄂、汉。以功赐白金，加昭毅大将军，守鄂州。十二年，从
平章政事阿里海牙趣湖南，至潭州城下，文备冒锋
镝，炮伤右手，流矢中左臂，攻战愈急，宋臣李芾死之，
转运判官锺蜚英等以城降。十三年，加昭武大将军，
守潭州。十四年，衡、永、郴等郡寇发，文备悉讨平之。十
五年，进镇国上将军、湖南道宣慰使，徇琼、崖等州及
广东濒海诸城，追宋卫王昺。十六年，召还，拜淮东宣
慰使，加金吾上将军，镇庆元。十八年，复授都元帅。二
十年，改江东宣慰使，讨建宁盗黄华。二十二年，拜荆
湖占城行中书省参知政事。二十三年，改湖广行省
参知政事。二十四年，致仕。后十七年，以疾卒。延祐四
年，赠江西等处行中书省左丞，追封武威郡公，谥“庄
武。”